**Ismét szennyezett fűszerkömény visszahívását rendelte el a hatóság**

**A Nemzeti Élelmiszerlánc-biztonsági Hivatal (Nébih) olyan, atropin okozta ételmérgezésekről értesült, amelyek vizsgálata feltárta, hogy a betegek fűszerkömény tartalmú ételt fogyasztottak. A Nébih és a területileg érintett kormányhivatalok haladéktalanul elindították az események kivizsgálását, továbbá a Nébih megkezdte a termékcsoport mintavételekkel egybekötött célellenőrzését.**

A Nébih március 22-én közzétette a [honlapján](http://portal.nebih.gov.hu/-/szennyezett-fuszerkomenyt-hivott-vissza-a-hatosag), hogy csattanómaszlaggal szennyezett fűszerkömény került a forgalomba. Ezzel egyidejűleg a hatóság elrendelte a szennyezett termék visszahívását.

Az újabb atropin mérgezéses esetekre való tekintettel és a további megbetegedések megelőzése érdekében javasolt az alábbiak betartása:

* Ismeretlen helyről származó, bizonytalan eredetű fűszerköményt senki ne használjon fel!
* Az élelmiszeripari vállalkozások, vendéglátók és étkeztetők csak olyan őrölt fűszerkömény tételeket használjanak fel, amelynek atropin és szkopolamin tartalmát laboratóriumban is megvizsgáltatták! Az egész fűszerkömény felhasználása esetén is előzetesen győződjenek meg annak jól nyomon követhető származásáról, minőségtanúsítványáról, illetve gyommag-szennyeződés mentességéről!

A Nébih felhívja a vásárlók és a vendéglátók figyelmét, hogy a [korábban jelzett azonosító adatokkal rendelkező termékeket](http://portal.nebih.gov.hu/-/szennyezett-fuszerkomenyt-hivott-vissza-a-hatosag), valamint az Egyiptomból származó fűszerkömény termékeket ne fogyasszák el, ne használják fel és megbetegedés esetén haladéktalanul forduljanak orvoshoz!

2018. április 26.

Nemzeti Élelmiszerlánc-biztonsági Hivatal